CELEX: 32020D0434
Language: et
Date: 2020-03-23 00:00:00
Title: Nõukogu otsus (ÜVJP) 2020/434 23. märts 2020 millega muudetakse otsust 2013/34/ÜVJP, mis käsitleb Mali relvajõudude väljaõppe toetamiseks läbiviidavat Euroopa Liidu sõjalist missiooni (EUTM Mali)

24.3.2020   
               
               
                  ET
               
               
                  Euroopa Liidu Teataja
               
               
                  L 89/1
               
            
         NÕUKOGU OTSUS (ÜVJP) 2020/434
         23. märts 2020
         millega muudetakse otsust 2013/34/ÜVJP, mis käsitleb Mali relvajõudude väljaõppe toetamiseks läbiviidavat Euroopa Liidu sõjalist missiooni (EUTM Mali)
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 42 lõiget 4 ja artikli 43 lõiget 2,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 17. jaanuaril 2013 vastu otsuse 2013/34/ÜVJP, (1) mis käsitleb Mali relvajõudude väljaõppe toetamiseks läbiviidavat Euroopa Liidu sõjalist missiooni (EUTM Mali).
                  
               
                     (2)
                  
                  
                     Nõukogu võttis 14. mail 2018 vastu otsuse (ÜVJP) 2018/716, (2) millega ta kohandas ja pikendas EUTM Mali volitusi ja kehtestas lähtesumma ajavahemikuks 19. maist 2018 kuni 18. maini 2020.
                  
               
                     (3)
                  
                  
                     ÜRO Julgeolekunõukogu kinnitas oma resolutsioonides 2391 (2017) ja 2480 (2019) oma tugevat pühendumist G5 Saheli riikide (Burkina Faso, Tšaad, Mali, Mauritaania ja Niger) suveräänsusele, sõltumatusele, ühtsusele ja territoriaalsele terviklikkusele, tunnustas kahepoolsete ja mitmepoolsete partnerite panust Saheli piirkonna julgeolekualase suutlikkuse tugevdamisse, eelkõige Euroopa Liidu missioonide (EUTM Mali, EUCAP Sahel Mali ja EUCAP Sahel Niger) rolli väljaõppe pakkumisel ja strateegilise nõu andmisel riiklikele julgeolekujõududele Saheli piirkonnas, väljendas heameelt Prantsuse vägede jõupingutuste üle G5 Saheli ühendvägede operatsioonide toetamisel ning kutsus üles tagama MINUSMA, Mali relvajõudude, G5 Saheli ühendvägede, Prantsuse vägede ja Malis läbiviidavate Euroopa Liidu missioonide vahel asjakohase koordineerimise, teabevahetuse ja vajaduse korral toetuse.
                  
               
                     (4)
                  
                  
                     Poliitika- ja julgeolekukomitee soovitas pärast missiooni strateegilist läbivaatamist muuta EUTM Mali volitusi ja pikendada neid kuni 18. maini 2024 ning korraldada hiljemalt kahe aasta pärast missiooni strateegilise vaheläbivaatamise.
                  
               
                     (5)
                  
                  
                     Samuti on vaja kehtestada EUTM Mali tegevusega seotud kulutuste katmiseks ette nähtud lähtesumma ajavahemikuks 19. maist 2020 kuni 18. maini 2024.
                  
               
                     (6)
                  
                  
                     Otsust 2013/34/ÜVJP tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Nõukogu otsust 2013/34/ÜVJP muudetakse järgmiselt.
            
                        1)
                     
                     
                        Artikkel 1 asendatakse järgmisega:
                        
                           „Artikkel 1
                           
                           Missioon
                           
                              1.   Liit korraldab sõjalise väljaõppemissiooni Malis („EUTM Mali“), et aidata Mali relvajõududel taastada oma sõjaline võime, et viia läbi sõjalisi operatsioone, eesmärgiga taastada Mali territoriaalne terviklikkus ja vähendada terroristlikest rühmitustest tulenevat ohtu, ning anda G5 Saheli ühendvägedele ja riikide relvajõududele sõjalist abi. EUTM Mali ei osale võitlustegevuses.
                           
                           
                              2.   EUTM Mali strateegilised eesmärgid on järgmised:
                              
                                          a)
                                       
                                       
                                          aidata parandada Mali relvajõudude tegevussuutlikkust Mali seaduslike tsiviilvõimude kontrolli all;
                                       
                                    
                                          b)
                                       
                                       
                                          toetada G5 Sahelit G5 Saheli ühendvägede ja riikide relvajõudude kasutuselevõtmise teel.
                                       
                                    
                           
                              3.   Lõike 2 punktis a osutatud eesmärgi saavutamiseks annab EUTM Mali Mali relvajõududele sõjalist nõu, pakub väljaõpet, sealhulgas lähetamiseelset väljaõpet, haridust ja nõustamist kuni taktikalise tasandini täitevvolitusteta juhendamise kaudu, et EUTM Mali saaks jälgida Mali relvajõudude tegevust, tulemuslikkust ja käitumist, sealhulgas seoses inimõiguste ja rahvusvahelise humanitaarõiguse austamisega.
                           
                           
                              4.   Lõike 2 punktis b osutatud eesmärgi saavutamiseks pakub EUTM Mali G5 Saheli ühendvägedele ja riikide relvajõududele sõjalist nõu, väljaõpet ja nõustamist kuni taktikalise tasandini täitevvolitusteta juhendamise kaudu.
                           
                           
                              5.   EUTM Mali järgib G5 Saheli toetuseks väljaspool Malit võetavate meetmete puhul järkjärgulist ja modulaarset lähenemisviisi.
                           
                           
                              6.   EUTM Mali tegevust viiakse läbi tihedas koordineerimises ja koostöös liikmesriikidega ning liidu institutsioonide ja organitega ning kooskõlas ELi integreeritud lähenemisviisiga ja teiste osalejate tegevusega, kes on seotud Mali relvajõudude toetamisega, eelkõige ÜRO, Barkhane’I operatsiooni ja Lääne-Aafrika Riikide Majandusühendusega (ECOWAS), et suurendada meetmete sidusust, tagada dekonfliktimine ja asjakohaselt optimeerida vahendeid nende võimalikult tõhusaks kasutamiseks, võttes nõuetekohaselt arvesse liidu institutsioonilist raamistikku. Neid meetmeid toetab EUCAP Sahel Mali piirkondlik nõuande- ja koordineerimisüksus (RACC).“
                           
                        
                     
                  
                        2)
                     
                     
                        Artiklisse 10 lisatakse järgmine lõige:
                        
                           „3.   EUTM Mali ühiste kulude lähtesumma ajavahemikuks 19. maist 2020 kuni 18. maini 2024 on 133 711 059 eurot. Otsuse (ÜVJP) 2015/528 artikli 25 lõikes 1 osutatud lähtesumma jaguneb protsentuaalselt järgmiselt: 15 % kulukohustuste ja 0 % maksekohustuste jaoks.“
                        
                     
                  
                        3)
                     
                     
                        Artikli 12 lõige 2 asendatakse järgmisega:
                        
                           „2.   EUTM Mali volitused lõppevad 18. mail 2024.“
                        
                     
                  
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 23. märts 2020
            
               
                  Nõukogu nimel
               
               
                  eesistuja
               
               A. METELKO-ZGOMBIĆ
            
         
         
            (1)  Nõukogu 17. jaanuari 2013. aasta otsus 2013/34/ÜVJP, mis käsitleb Mali relvajõudude väljaõppe toetamiseks läbiviidavat Euroopa Liidu sõjalist missiooni (EUTM Mali) (ELT L 14, 18.1.2013, lk 19).
         
            (2)  Nõukogu 14. mai 2018. aasta otsus (ÜVJP) 2018/716, millega muudetakse otsust 2013/34/ÜVJP, mis käsitleb Mali relvajõudude väljaõppe toetamiseks läbiviidavat Euroopa Liidu sõjalist missiooni (EUTM Mali), ja pikendatakse selle kehtivust (ELT L 120, 16.5.2018, lk 8).